* At Norge ikke skal gi flere lete- eller utvinningstillatelser for ny olje- og gassutvinning på norsk sokkel. Forlengelse av eksisterende utvinningstillatelser må ikke gis automatisk, men vurderes etter strenge krav til lønnsomhet og påvirkning på klima og miljø.

DISSENS 1: Et mindretall bestående av Gadgil, Gurholt, Hussein, Kaski, Michelsen og Reymert vil erstatte siste setning i punktet over med teksten under:

Ikke forlenge utvinningstillatelser fra 2030, utover tillatelsene som allerede er gitt. Før 2030 må lønnsomheten i det enkelte felt vurderes før forlengelse innvilges.

DISSENS 2: Et mindretall bestående av Unneland vil erstatte siste setning i punktet over til setningen under:

Norge må ha en styrt omstilling av oljenæringen med mål om å avvikle oljenæringen innen 2030.

* Redusere utslippene på sokkelen gjennom elektrifisering og økt CO2-avgift.

DISSENS 3: Et mindretall bestående av Gadgil, Kaski og Unneland vil erstatte punktet over med punktet under:

* Redusere utslippene på sokkelen med 50 prosent innen 2030, sammenlignet med 1990. Det skal være null utslipp fra petroleumssektoren senest innen 2040. Det må skje gjennom elektrifisering og økt CO2-avgift på sokkelen.

### Flytende havvind

Flytende havvind kan gi store muligheter for energiproduksjon og et nytt norsk industrieventyr. Det må legges til rette for flytende havvind i norsk økonomisk sone, innenfor et konsesjonsregelverk som tar hensyn til både artsmangfoldet i havet og andre næringer. Havvind er en industri med stort internasjonalt potensiale som Norge har kompetanse og infrastruktur for. Det må på plass støtteordninger som kan stimulere til en effektiv utvikling av flytende havvind, noe som vil gi bedre vilkår for leverandørindustrien i Norge.

SV vil:

* Støtte utvikling og utbygging av flytende havvind.
* Gi eksportstøtte for salg av teknologi, og gi støtte til produksjon av havvind for eksport.
* At det må legges til rette for en hjemmeindustri og ringvirkninger.
* Bruke havvind til elektrifisering av oljeinstallasjoner der forholdene ligger til rette for det.
* Utrede hvilke steder og miljøer som kan egne seg for utbygging av havvind-industri, og utlyse flere områder for selskaper. Det må stilles strenge krav til konsesjonsprosessen for havvind, og det skal ikke utvikles i områder der det blir konflikt med natur og fiskeressurser eller i kystnære strøk.
* Bruke statlig eierskap til å investere i havvind, enten gjennom et nytt statlig selskap eller ved å bruke eierstyringen i de etablerte selskapene.

DISSENS 4: Et mindretall bestående av Gadgil, Gurholt, Hussein, Kaski, Tiro, og Unneland vil endre ordet «flytende» med «offshore» i hele det ovenstående kapittelet (linje 348-367)

### Et grønt folkeløfte

Det trengs et grønt folkeløfte: Forskjellene skal ikke øke på grunn av klimatiltak. En offensiv og nødvendig klimapolitikk må derfor henge sammen med en offensiv fordelingspolitikk som reduserer de økonomiske forskjellene. Utslipp og forurensing skal aldri være gratis, men tiltak for å få ned klimagassutslipp fra vanlige folks handlinger skal først og fremst gjennomføres på en måte som regulerer handlinger, og som ikke rammer de med dårligst råd hardest.

DISSENS 5: Et mindretall bestående av Aklestad, Fiskaa, Berge, Hammer, Michelsen, Nævra og Torset vil legge til brødtekst og kulepunkt til kapittelet (linje 548-556):

For å redusere de norske utslippene nok, må vi ilegge kull, olje og gass en stigende avgift hvert år. Det betyr at produkter laget av fossile kilder blir dyrere. For å fordele kostnadene rettferdig og dermed få aksept for det, må avgiftsinntektene tilbakebetales til alle. SV vil ha en karbonavgift til fordeling slik at de som bruker mer enn gjennomsnittet går i minus, mens de som bruker mindre går i pluss.

* Gradvis øke CO2-avgiften og koble den til omfordeling for å sikre oppslutning og sosial bærekraft. Inntekten fra en sterk økning i CO2-avgiften tilbakebetales direkte til folk. Det må tas hensyn til inntekt med en øvre inntektsgrense og geografisk fordeling i utbetalingen. Norge må arbeide for internasjonalt å innføre en karbonverntoll.

### Fornybar energiproduksjon

Norge har en lang historie med utbygging av fornybar energi og har en nesten fossilfri elektrisk produksjon på land. Krav til offentlig eierskap og skatt gjør at overskuddet kommer oss alle til gode.

All utbygging av fornybar energi innebærer inngrep i naturen. Videre utbygging av fornybar energi må, i likhet med andre utbygginger i naturen, avveies mot behovet for mer ren kraft og konsekvensene for naturen. SV mener vi må ha en helhetlig gjennomgang av energiproduksjonen og hvordan det er mulig å kutte klimagassutslipp med minst mulig naturinngrep.

Vindkraftanlegg på land i Norge har vist seg veldig naturødeleggende, og har ofte skapt kraftig, lokal motstand. Kommuner og lokalmiljøer har blitt overkjørt i konsesjonsprosessene.

Vindkraftutbyggingen har dessuten gitt svært beskjedne lokale ringvirkninger, og har ikke bidratt til teknologiutvikling eller industriarbeidsplasser i Norge. Tvert imot skjer utbygging med hovedsakelig importert teknologi, og en stor del av vindkraftanleggene eies av utenlandsk storkapital. I pakt med konklusjonene i FNs naturpanel og ut fra erkjennelsen av at arealinngrep også i Norge er den største trusselen på norsk natur og artsmangfold, og samiske interesser, sier SV nei til videre utbygging av vindkraft på land og som bunnfaste anlegg nær kysten.

* Si nei til videre utbygging av vindkraft på land og som bunnfaste anlegg nær kysten.
* Vurdere fra sak til sak småskala, desentraliserte turbiner ved industribygg, gårdsbruk og annet for lokal bruk der det er helsemessig og sikkerhetsmessig forsvarlig og der det er lokalt ønske om det.

DISSENS 6: Et mindretall bestående av Gurholt, Hussein, Kaski og Unneland vil erstatte brødteksten og de to punktene over (linje 598-619) med brødteksten og punktet under (linje 625-643):

Halvparten av energiforbruket i Norge er fossilt. Det er avgjørende å erstatte fossil energi med fornybar om vi skal stoppe de store miljø- og naturødeleggende effektene av klimaendringene. Vi trenger storstilt energieffektivisering, men det er også nødvendig å produsere ny fornybar energi om vi skal klare å fase ut den fossile energibruken og bygge ny industri. All kraftutbygging vil, og har hatt konsekvenser for naturmangfoldet. Ulike teknologier har ulike inngrep i naturen.

For SV er det viktig å velge den teknologien som gir mest energi med minst skadelige naturinngrep. Vindkraft på land er arealkrevende, og har mange steder skapt stor lokal motstand. SV vil stille strenge krav ved utbygging av vindkraft på land. Hensynet til naturmangfold, lokaldemokrati og samiske interesser er aller viktigst når vi vurderer vindkraftprosjekter. Hensynet til andre næringer er også viktig, mens rene estetiske hensyn er mindre viktig. Utbygging av vindkraft må prioriteres i områder som allerede er bygget ut og industrialiserte områder, og vi må si nei til utbygginger av vindkraft der det kommer i konflikt med truet natur. Vi må stille de samme kravene til offentlig eierskap for vindkraft som man har for stor vannkraft, og sørge for skattlegging av de verdiene som vindkraft skaper på fellesskapets ressurser.

* Føre en restriktiv politikk for utbygging av vindkraft på land og utarbeide ny nasjonal klima- og energiplan for fornybarutbygging for å nå klima- og industrimål og som hindrer ødeleggelse av verdifulle natur- og friluftsområder.
* Gå imot flere utenlandskabler. Norsk fornybar elektrisitet skal brukes til innenlands industri og å kutte utslipp i Norge.

DISSENS 7: Et mindretall bestående av Gadgil, Gurholt, Hussein, Kaski og Tiro vil erstatte punktet over med følgende punkt:

* Gå imot flere utenlandskabler før vi har fått erfaringer fra de to påbegynte kablene til Tyskland og Storbritannia. Samfunnsnytten må være tydelig dokumentert før det eventuelt kan bygges flere utenlandskabler.

DISSENS 8: Et mindretall bestående av Hammer, Hussein, Reymert og Unneland vil legge til punktet under:

* Ha konkrete likelønnstiltak i lønnsoppgjørene med involvering fra myndighetene. Dette kan være likelønnspott eller andre konkrete tiltak som reduserer likelønnsgapet og det kjønnsdelte arbeidsmarkedet i det enkelte lønnsoppgjør.

DISSENS 9: Et mindretall bestående av Hammer, Hussein, Nævra, Torset, Reymert og Unneland vil legge til punktet under:

* Sette en begrensning på hvor mange ganger mer den høyest lønnede i en virksomhet kan tjene enn den minst lønnede.
* Vurdere å midlertidig regulere arbeidsinnvandringen dersom særlig stort tilbud av arbeidskraft vanskeliggjør arbeidet mot sosial dumping.

DISSENS 10: Et mindretall bestående av Gadgil, Hussein, Kaski, Michelsen, Tiro og Unneland vil stryke punktet over.

DISSENS 11: Et mindretall bestående av Hammer, Hussein, Reymert og Unneland vil legge til punktet under:

* Innføre flere felles høytidsdager i Norge. Kvinnedagen 8.mars skal være en offentlig høytidsdag.

DISSENS 12: Et mindretall bestående av Hammer, Hussein, Kaski, Michelsen, Reymert og Unneland vil legge til punktet under:

* Innføre en lov om husokkupasjon for å sikre at hus som står tomme over tid kan benyttes av folk med behov for det.

SV vil:

* Øke skatten på formue, arv, utbytte og eiendom, og senke den på arbeid. Inntektsskatten må gjøres mer progressiv med høyere skatt på høye inntekter, og lavere skatt på lave inntekter.

DISSENS 13: Et mindretall bestående av Hammer, Kaski, Nævra og Tiro vil erstatte punktet over med punktet under:

* Legge om skattesystemet slik at folk flest kommer ut i pluss gjennom å øke skatten på formue, arv, utbytte og eiendom, og senke den på arbeid. Inntektsskatten må gjøres mer progressiv med høyere skatt på høye inntekter, og lavere skatt på *vanlige* og lave inntekter.
* Ha en skole som ivaretar de minste barnas behov for fysisk aktivitet og fri lek. Det må bli færre teoretiske læringsmål, og testing må avvikles. SV vil ha en grundig evaluering av seksårsreformen, og intensjonene med seksårsreformen må innfris.

DISSENS 14: Et mindretall bestående av Aklestad, Fiskaa, Gadgil, Nævra og Reymert vil erstatte siste leddsetning over med:

og vurdere å la seksåringene gå i barnehage.

* Fjerne fraværsgrensen.

DISSENS 15: Et mindretall bestående av Fiskaa, Gadgil, Nævra, Reymert og Torset vil erstatte punktet over med følgende punkt:

* Erstatte kravet om legeerklæring for dokumentert sjukefravær med egenmelding for elever over 18 år, og melding fra foreldre for elever opp til 18 år.

DISSENS 16: Et mindretall bestående av Unneland vil legge til punktet under:

* Utrede om ulike modeller for strengt regulert omsetning av lettere rusmidler kan bidra til å redusere skadevirkningene av rusbruk for enkeltindivider og samfunnet.

DISSENS 17: Et mindretall bestående av Unneland vil legge til punktet under:

* Gi kommunene myndighet til å regulere alkoholkonsum i det offentlige rom som parker etter modell fra Sverige.

# 

Alle kulepunktene om foreldrepenger ovenfor (linje 2168-2180) er det enighet om. Et flertall i komiteen vil beholde dagens antall og fordeling av uker for foreldrepenger.

DISSENS 18: Et mindretall bestående av Aklestad, Gadgil, Kaski, Michelsen og Unneland vil legge til punktet:

* Ha ein foreldrepengeordning som bidreg til likestilling i heimen og i arbeidslivet. I løpet av inneverande periode vil SV utvide foreldrepermisjonen frå 49 til 52 veker. 3 veker før fødsel og 6 veker etter fødsel skal vere atterhaldt fødande mor. Utover dette blir det sett av 7 veker til fordeling, og 18 veker kvar til fødande mor og far/medmor. I dei tilfella mor ikkje har rett til foreldrepengar eller sjølv ønsker det skal det vere mogleg å overdra permisjonen til far/medmor. Det same gjeld ved sjukdom.

DISSENS 19: Et mindretall bestående av Reymert vil legge til punktet:

* Ha ei likestilt foreldrepengeløysing. SV vil derfor gå i retning av todeling av foreldrepengane. 3 veker før og 6 veker etter fødsel skal haldast utanfor og vere atterhaldt fødande mor. Vidare skal fellesperioden vere på 4 veker, og kvota til far/medmor på 18 veker.
* Styrke trepartssamarbeidet for å bidra til at helhetlig diskrimineringsarbeid blir en del av rekrutterings- og ansettelsesarbeid.
* Arbeide for et styrket vern mot diskriminering i lov- og avtaleverket, og for å styrke aktivitets- og redegjørelsesplikten i diskrimineringslovgivningen.

DISSENS 20: Et mindretall bestående av Gadgil, Hussein og Unneland ønsker å erstattet de to punktene over med punktet under:

* Innføre anonyme søknader i alle statlige virksomheter. Gjennomføre forsøk hvor private og kommunale virksomheter inviteres til å være med, og deretter vurdere om anonyme søknader bør innføres i bedrifter over en viss størrelse.

### Et nasjonalt forsvar

En sjølstendig forsvarspolitikk er nøkkelen til å sikre vår egen suverenitet og lavspenning i våre nærområder. SV ønsker et sterkt nasjonalt forsvar, med særlig vekt på kyst- og nordområdene, og med balanse mellom forsvarsgrenene. Innkjøp av jagerfly og uvettige effektiviseringskrav har bidratt til å svekke denne balansen. SV vil ha en styrket landmakt basert på fleksible enheter med tilstedeværelse i hele landet. Vi er avhengige av et sterkt sjøforsvar som både kan håndtere trusselsituasjoner, sørge for beredskap og hevde norsk suverenitet i en tid der havområdene våre i større grad blir en del av en farlig stormaktsrivalisering. Vi må øke både Kystvaktas og marinens seilingsdøgn i nord. SV vil styrke forsvaret på en nøktern og utgiftsbevisst måte, i tråd med de reelle forsvarspolitiske utfordringene Norge har. SV vil ikke binde Norge til et utgiftsmål satt av NATO, men vil til enhver tid gjøre egne vurderinger av behov som må møtes for å styrke Norges forsvarsevne.

DISSENS 21: Et mindretall bestående av Gurholt, Hussein, Kaski, Michelsen, Reymert, Tiro og Unneland vil erstatte tittel og avsnittet over (linje 3853-3864) med tittel og avsnittet under (linje 3868-3874):

Et defensivt forsvar

SV ønsker nedrustning og avspenning. Vi ønsker et folkeforsvar som gir bedre samfunnsberedskap og tilstedeværelse i hele landet. SV vil omprioritere ressurser for å styrke marinen, Kystvakta, overvåkning av grenseområder, Hæren, Heimevernet og kraftig redusere utgiftene til utenlandsoppdrag. Norges forsvarsutgifter per innbygger er allerede nest størst i NATO. SV vil redusere de totale bevilgningene til forsvaret for å frigjøre midler som kan brukes på andre gode, offentlige formål.

DISSENS 22: Et mindretall bestående av Gurholt, Hussein, Kaski, Michelsen, Reymert, Tiro og Unneland vil erstatte de tre kulepunktene over med kulepunktet under:

* Redusere utgiftene til forsvars- og militærapparatet.